পুজোয় ‘এগ চিজ বলে’ সারুন অতিথি আপ্যায়ন

ওয়েব ডেস্ক: ভাজাভুজি (Snacks) খেতে সকলেই ভালবাসেন। আর পুজোর সময় তো কথাই নেই! পুজোর চারদিনই ভুরিভোজে ডুবে থাকে বাঙালি। ব্রেকফাস্টে (Breakfast) গরম গরম লুচি থেকে ডিনারে কবজি ডুবিয়ে মটন (Mutton), লোভনীয় সব পদে জমজমাট হয়ে ওঠে পুজোর দিনগুলি। পুজোর আর মোটে কয়েকদিন! বাঙালি বাড়িতে পুজো পার্বণের দিনে অতিথি আগমন তো চেনা ছবি। লাঞ্চ আর ডিনারে না হয় বাইরের রসনাদার খাবারে প্লেট সাজাবেন। কিন্তু সন্ধ্যায়? আড্ডা জমিয়ে তুলতে বাইরের নয়। প্লেট সাজিয়ে তুলুন টেস্টি স্ন্যাক্সে (Tasty Snacks)। পুজোর সন্ধ্যায় একটা দিন বানিয়ে ফেলুন এগ চিজ বল (Egg Cheese Ball)। মাছ-মাংসে তো এমনিও ভরে থাকবে পুজোর অন্য তিনবেলা! সন্ধ্যেবেলায় বরং ডিম দিয়েই রাঁধুন টেস্টি চিজ এগের বল। তৈরি করাও খুব সহজ। কীভাবে তৈরি করবেন? রেসিপি বলছি ঝটপট খাতায় টুকে নিন।

কী কী উপকরণ লাগবে?
এগ চিজ বল (Egg Cheese Ball) তৈরি করতে লাগবে কয়েকটা ডিম সিদ্ধ, ২-৩টে চিজের কিউব, সাদা তেল, সামান্য লঙ্কা গুঁড়ো, অল্প গোলমরিচ গুঁড়ো, অল্প কাঁচালঙ্কা কুচি, অল্প আদা কুচি, হাফ কাপ পেঁয়াজ কুচি, সামান্য হলুদ গুঁড়ো, অল্প ধনেপাতা কুচি, অল্প পাতিলেবুর রস, হাফ কাপ ময়দা, এক কাপ বিস্কুট গুঁড়ো, পরিমাণ মতো নুন।

আরও পড়ুন: পুজোর আগে এই টোটকায় চুল হোক সিল্কি-স্মুথ

পদ্ধতি:
সুস্বাদু স্বাদের এই ভিন্ন মুখরোচকটি তৈরি করতে প্রথমে গরম জল বসিয়ে তাতে ডিমগুলো দিয়ে সিদ্ধ করে নিতে হবে। এরপর ডিমগুলো একটু ঠাণ্ডা হলে সিদ্ধ ডিমগুলো গ্রেট করে নিতে হবে। এরপর ডিমের সঙ্গে আদা-পেঁয়াজ-কাঁচালঙ্কা-ধনেপাতা কুচি, অল্প লঙ্কা গুঁড়ো, অল্প গোলমরিচের গুঁড়ো, অল্প হলুদ গুঁড়ো, পরিমাণ মতো নুন দিয়ে ভালো করে মেখে নিতে হবে। এরপর এর মধ্যে ময়দা মিশিয়ে আবারও একবার ভাল করে মেখে নিতে হবে। এবার বল গড়ার পালা। মেখে রাখা ডিমের মিশ্রণ থেকে ছোট ছোট বলের আকারে গড়ে নিতে হবে। এরপর হাত দিয়ে চেপে এর মধ্যে চিজের টুকরো ভরে নিন। এরপর আবারও বলের আকারে গড়ে নিন। এরপর একটা ছোট বাটিতে একটা ডিম ফাটিয়ে নিন। অন্য একটি ছোট বাটিতে রাখুন বিস্কুট গুঁড়ো। বলগুলো একবার ডিমের মিশ্রণের ডুবিয়ে বিস্কুট গুঁড়ো মাখিয়ে নিন। বলগুলো তৈরি করে বেশ কয়েক ঘন্টা ফ্রিজে রেখে দিন। অতিথিরা এলে ফ্রিজ থেকে বের করে ছাঁকা তেলে বল গুলো ভেজে নিন। ব্যস রেডি এগ চিজ বল।

দেখুন অন্য খবর